IFS เปิดแผนปี 60 ลุยปล่อยกู้ SME วางเป้าสินเชื่อโตไม่ต่ำกว่า 10%
IFS เปิดแผนปี 60 ลุยปล่อยกู้ SME วางเป้าสินเชื่อโตไม่ต่ำกว่า 10%
23 ก.พ. 2560

นายตัน เล เยน ประธานเจ้าหน้าที่บริหาร บริษัท ไอเอฟเอส แคปปิตอล (ประเทศไทย) จำกัด (มหาชน) หรือ IFS เปิดเผยว่าแผนการดำเนินงานปี 60 บริษัทตั้งเป้ายอดปล่อยสินเชื่อรับซื้อลูกหนี้การค้า (แฟคตอริ่ง) สินเชื่อลิสซิ่งและสินเชื่อเช่าซื้อ เติบโตไม่ต่ำกว่า 10% เมื่อเทียบกับปีที่ผ่านมา
โดยได้รับปัจจัยหนุนจากความต้องการสินเชื่อของผู้ประกอบการวิสาหกิจขนาดกลางและขนาดย่อม (เอสเอ็มอี) ที่ขยายตัวมากขึ้น ตามการลงทุนของภาครัฐและเอกชน รวมไปถึงธุรกิจที่เกี่ยวกับการอุปโภค และบริโภคในประเทศ ที่เริ่มฟื้นตัวตามภาวะเศรษฐกิจ จากการเดินหน้าลงทุนโครงการขนาดใหญ่ของภาครัฐและภาคเอกชนมีการลงทุนเพิ่ม
“แนวโน้มธุรกิจในปีนี้คาดว่าจะเติบโตอย่างแข็งแกร่ง เมื่อเทียบกับปีที่ผ่านมา เพราะต้องยอมรับว่าลูกค้าเอสเอ็มอียังมีข้อจำกัด ในการเข้าถึงสินเชื่อจากระบบสถาบันการเงินที่มีความระมัดระวังในการปล่อยกู้ ทำให้เอสเอ็มอีเข้ามาขอรับสินเชื่อจากเรามากขึ้น อย่างไรก็ตาม IFS ยังคงให้ความระมัดระวังในการปล่อยสินเชื่อ เพื่อป้องกันความเสี่ยงปัญหาหนี้ที่ไม่ก่อให้เกิดรายได้ (เอ็นพีแอล) ซึ่งในช่วงที่ผ่านมา ระบบการบริหารจัดการเรามีประสิทธิภาพทำให้สัดส่วนเอ็นพีแอลอยู่ในระดับต่ำไม่ถึง 1% เมื่อเทียบกับพอร์ตสินเชื่อรวม”นายตัน เล เยน กล่าว
สำหรับผลการดำเนินงานของบริษัทฯในปี 59 บริษัทฯ มีกำไร 136.83 ล้านบาท หรือ 0.29 บาท/หุ้น เพิ่มขึ้น 15.84% จาก ปี 2558 ที่กำไร 118.11 ล้านบาท หรือ 0.25 บาท/หุ้น
 
 
                